**Anexă la Dispoziția nr.347 din 09 octombrie 2024**

**PROCEDURA**

**privind desemnarea consilierului de etică în cadrul Primăriei municipiului Câmpulung Moldovenesc**

**CAP. I Dispoziții generale**

**Art.1** Prezenta procedură cuprinde măsurile organizatorice privind desemnarea consilierului de etică în cadrul Primăriei municipiului Câmpulung Moldovenesc.

**Art.2** În înţelesul prezentei proceduri, termenii şi expresiile de mai jos au următoarele semnificaţii:

a) consilier de etică - statut temporar atribuit unui funcţionar public desemnat de regulă din cadrul compartimentului de resurse umane, cu scopul aplicării eficiente a dispoziţiilor legale referitoare la conduita funcţionarilor publici în exercitarea funcţiilor deţinute, pentru consiliere etică şi monitorizarea respectării normelor de conduită;

b) norme/standarde de conduită - regulile de comportament profesional şi civic care rezultă din îndatoririle prevăzute în partea a VI-a titlul II capitolul V secţiunea a 2-a din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare;

c) consiliere etică - activitatea desfăşurată de consilierul de etică în condiţiile prevăzute la art. 454 lit. b) din Ordonanţa de urgenţă a Guvernului nr. 57/2019, cu modificările şi completările ulterioare, în scopul aplicării eficiente de către funcţionarii publici a dispoziţiilor legale referitoare la conduita acestora în exercitarea funcţiilor publice deţinute.

**Art.3** Ținând cont de numărul angajaților din cadrul aparatului de specialitate al primarului municipiului Câmpulung Moldovenesc și a instituțiilor subordonate Consiliului local fără personalitate juridică precum și de atribuțiile prevăzute la art.454 din Ordonanța de Urgență nr.57/2019, cu modificările și completările ulterioare, în cadrul primăriei municipiului Câmpulung Moldovenesc va fi desemnat un singur consilier de etică.

**Art.4** Se stabilește procentul de 95% aferent atribuțiilor funcționarului public în exercitarea funcției publice pe care o deține și procentul de 5% aferent atribuțiilor funcționarului public în exercitarea calității de consilier de etică, din totalul atribuțiilor din fișa de post a acestuia.

**CAP. II Măsuri organizatorice în vederea desemnării consilierului de etică**

**Art.5** Funcționarii publici din cadrul aparatului de specialitate al Primarului Municipiului Câmpulung Moldovenesc și din cadrul instituțiilor subordonate Consiliului Local fără personalitate juridică își pot manifesta opțiunea de a dobândi calitatea de consilier de etică prin depunerea la Compartimentul resurse umane a unui dosar de candidatură.

**Art.6.** (1)Poate dobândi calitatea de consilier de etică funcţionarul public care îndeplineşte în mod cumulativ următoarele condiţii:

a) este funcţionar public definitiv;

b) ocupă o funcţie publică din clasa I;

c) are, de regulă, studii superioare în domeniul ştiinţe sociale, astfel cum este definit acest domeniu de studii în condiţiile legislaţiei specifice;

d) prezintă deschidere şi disponibilitate pentru îndeplinirea atribuţiilor care îi revin consilierului de etică în conformitate cu prevederile prezentului cod;

e) are o probitate morală recunoscută;

f) nu i s-a aplicat o sancţiune disciplinară, care nu a fost radiată în condiţiile legii;

g) faţă de persoana sa nu este în curs de desfăşurare cercetarea administrativă în cadrul procedurii disciplinare, în condiţiile legii;

h) faţă de persoana sa nu a fost dispusă începerea urmăririi penale pentru săvârşirea unei infracţiuni contra securităţii naţionale, contra autorităţii, infracţiuni de corupţie sau de serviciu, infracţiuni de fals ori contra înfăptuirii justiţiei;

i) nu se află într-o procedură de evaluare desfăşurată de autoritatea responsabilă de asigurarea integrităţii în exercitarea demnităţilor şi funcţiilor publice şi prevenirea corupţiei instituţionale, în condiţiile legii;

j) nu se află în niciuna dintre situaţiile de incompatibilitate cu calitatea de consilier de etică prevăzute la art. 453 din O.U.G. nr. 57/2019 privind Codul Administrativ, cu modificările și completările ulterioare.

(2) Funcționarul public care a îndeplinit calitatea de consilier de etică are posibilitatea de a-și depune dosarul de candidatură în vederea dobândirii calității de consilier de etică în condițiile prevăzute la at.452 alin. (2) din Ordonanța de Urgență nr. 57/2019, cu modificările și completările ulterioare.

(3) Pe perioada desfășurării activității în cadrul autorității sau insituției publice, în cazul prevăzut la alin. (2) același funcționar public poate deține statutul temporar de consilier de etică pentru o durată de 6 ani.

**Art.7.** Dosarele de candidatură se depun la Compartimentul resurse umane în perioada 05.11.2024 – 08.11.2024.

**Art.8**. Dosarul de candidatură cuprinde următoarele documente:

a) scrisoare de intenţie, din care să rezulte cel puţin următoarele informaţii: motivaţia funcţionarului public pentru a dobândi calitatea de consilier de etică, asumarea faptului că prezintă deschidere şi disponibilitate pentru îndeplinirea atribuţiilor ce revin consilierului de etică, precum şi argumentele care îl recomandă pentru a îndeplini calitatea de consilier de etică;

b) copie a actului administrativ de numire a funcţionarului public în funcţia publică deţinută;

c) copie a diplomei de licenţă;

d) declaraţia de integritate prevăzută în Anexa nr. I la prezenta procedură.

**Art.9**. Documentele prevăzute la art. 8 din prezenta procedură se prezintă la sediul primăriei municipiului Câmpulung Moldovenesc, str. 22 decembrie nr.2, Compartimentul resurse umane, cam. 28.

**Art.10.** (1) Verificarea îndeplinirii condițiilor și selectarea dosarelor de candidatură se realizează în perioada 11.11.2024 – 12.11.2024, de către persoana desemnată la art. 2 din Dispoziția privind aprobarea procedurii de desemnare a consilierului de etică în cadrul Primăriei Municipiului Câmpulung Moldovenesc.

**(**2) Rezultatul verificării se comunică conducătorului instituției în perioada prevăzută la alin. (1).

**Art.11.** În cazul în care în perioada prevăzută la art. 7, s-au depus dosare de candidatură, iar funcționarii publici îndeplinesc condițiile menționate la art. 6 din prezenta procedură, se

organizează evaluarea acestora în cadrul unui interviu în care sunt testate abilităţile de comunicare, precum şi cunoştinţele teoretice ale funcţionarilor publici selectaţi, cu privire la normele şi standardele de conduită prevăzute în partea a VI-a titlul II capitolul V secţiunea a 2-a din O.U.G. nr. 57/2019, cu modificările şi completările ulterioare.

**Art.12.** Interviul se susține în data de 14.11.2024 ora 11.00 la sediul Primăriei municipiului Câmpulung Moldovenesc, Sala de ședințe, în prezența Primarului Municipiului Câmpulung Moldovenesc și a persoanei desemnate la art. 3 din Dispoziția privind aprobarea procedurii de desemnare a consilierului de etică în cadrul Primăriei Municipiului Câmpulung Moldovenesc.

**Art.13. (1)** Interviul poate fi susținut doar de către funcționarii publici ale căror dosare de candidatură au fost admise la selecția dosarelor de candidatură.

**(2)** Interviul se realizează conform planului de interviu întocmit de reprezentantul Compartimentului resurse umane și aprobat de către conducătorul instituției publice.

**(3)** Planul de interviu se afișează odată cu afișarea rezultatelor selecției dosarelor de candidatură.

**(4)** Criteriile de evaluare pentru stabilirea planului de interviu sunt:

- abilităţile de comunicare – 20 puncte;

- cunoştinţele teoretice cu privire la normele şi standardele de conduită prevăzute în partea a VI-a titlul II capitolul V secţiunea a 2-a din O.U.G. nr. 57/2019, cu modificările şi completările ulterioare – 30 puncte;

- capacitatea de analiză şi sinteză – 10 puncte;

- motivaţia candidatului – 20 puncte;

- comportamentul în situaţiile de criză – 20 puncte.

**(5)** Întrebările şi răspunsurile la interviu se consemnează în scris şi se semnează de către primar, candidat și persoana desemnată la art. 3 din Dispoziția privind aprobarea procedurii de desemnare a consilierului de etică în cadrul Primăriei Municipiului Câmpulung Moldovenesc.

**Art.14.** Punctajul maxim pentru interviu este de 100 de puncte.

**Art.15.** Punctajul obținut de fiecare candidat la interviu se face pe baza mediei aritmetice a punctajelor acordate de Primarul Municipiului Câmpulung Moldovenesc și de către persoana desemnată la art. 3 din Dispoziția privind aprobarea procedurii de desemnare a consilierului de etică din cadrul Primăriei municipiului Câmpulung Moldovenesc, și se afișează la avizier.

**Art.16.**Pentru a fi declarat admis la proba interviu, funcționarul public care a depus dosarul de candidatura trebuie să obțină punctajul minim de 50 de puncte.

**Art.17**.În cazul în care în urma susținerii interviului prevăzut la art. 12 există funcționari publici declarați admiși, conducătorul instituției publice desemnează consilierul de etică pe o

perioadă de 3 ani prin act administrativ emis în termen de 5 zile lucrătoare de la data afișării rezultatului interviului, în vederea respectării monitorizării și prevenirii încălcării principiilor

și normelor de conduită de către funcționarii publici din cadrul aparatului de specialitate al primarului și al instituțiilor subordonate Consiliului Local, fără personalitate juridică.

**Art.18**.În situația în care:

a) la expirarea perioadei de depunere a dosarelor de candidatură niciun funcționar public nu a depus un dosar de candidatură;

b) funcționarii publici care au depus dosare de candidatură nu îndeplinesc condițiile necesare sau acestea au fost respinse la selecția dosarelor de candidatură, conducătorul instituției publice solicită Compartimentului resurse umane să efectueze o analiză cu privire la funcționarii publici din cadrul instituției, care îndeplinesc condițiile prevăzute la art. 6 lit. a)-c) din prezenta procedură.

**Art.19**.Pe baza analizei Compartimentului resurse umane, conducătorul instituției publice solicită funcționarilor publici care îndeplinesc condițiile menționate la art. 6 lit. a)-c) din prezenta procedură, să îi comunice în termen de două zile lucrătoare dacă aceștia prezintă deschidere și disponibilitate pentru îndeplinirea atribuțiilor care îi revin consilierului de etică în conformitate cu prevederile O.U.G. nr. 57/2019 privind Codul administrativ, cu modificările şi completările ulterioare.

**Art.20.**Funcționarii publici care îndeplinesc condițiile prevăzute la art. 6 lit. a)-d) din prezenta procedură, pot depune dosar de candidatură în termen de două zile lucrătoare de la expirarea termenului prevăzut la art. 19.

**Art.21.**Ulterior depunerii dosarelor de candidatură, verificarea îndeplinirii condițiilor prevăzute la art. 6 din prezenta procedură, se face de către persoana desemnată la art. 2 din Dispoziția privind aprobarea procedurii de desemnare a consilierului de etică din cadrul Primăriei Municipiului Câmpulung Moldovenesc.

**Art.22.**Verificarea și rezultatul verificării se comunică conducătorului instituției publice în termen de două zile lucrătoare de la data expirării termenului prevăzut la art. 21.

**Art.23. (1)** În situația în care la expirarea perioadei de depunere a dosarelor de candidatură, prevăzută la art. 22 din prezenta procedură, niciun funcționar public nu depune dosar de candidatură, în vederea desemnării consilierului de etică, conducătorul instituției publice solicită unui funcționar public care a fost identificat în urma analizei efectuate, să completeze declarația de integritate.

**(2)** Declarația de integritate se prezintă conducătorului instituției publice în termen de maxim 3 zile lucrătoare de la data solicitării acesteia.

**Art.24.**Conducătorul instituției publice desemnează consilierul de etică pe o perioadă de 3 ani prin act administrativ emis în termen de 5 zile lucrătoare de la prezentarea declarației de integritate, în vederea respectării monitorizării și prevenirii încălcării principiilor și normelor de conduită de către funcționarii publici din cadrul aparatului de specialitate al primarului și al instituțiilor subordonate Consiliului Local, fără personalitate juridică.

**Art.25**. În termen de 10 zile calendaristice de la data desemnării consilierului de etică se elaborează fișa postului corespunzătoare funcției publice deținute de către consilierii de etică în condițiile prevăzute la art. 4 din prezenta procedură și la art. 8 din H.G.R. nr. 931/2021 privind procedura de desemnare, atribuţiile, modalitatea de organizare a activităţii şi procedura de evaluare a performanţelor profesionale individuale ale consilierului de etică, precum şi pentru aprobarea modalităţii de raportare a instituţiilor şi autorităţilor în scopul

asigurării implementării, monitorizării şi controlului respectării principiilor şi normelor privind conduita funcţionarilor publici.

**CAP. III Dispoziții finale**

**Art.26.** Până la desemnarea consilierului de etică potrivit dispoziţiilor prezentei proceduri, funcţionarul public care în prezent exercită atribuţii de consiliere etică şi monitorizarea respectării normelor de conduită, îşi continuă activitatea.

**PRIMAR, Direcția administrație publică NEGURĂ MIHĂIȚĂ Director executiv**

**Crăciunescu Diana – Mihaela**

**Compartiment resurse umane,**

**Botea Cătălina Mariana**

Anexa

la procedura privind desemnarea consilierului de etică în cadrul Primăriei municipiului Câmpulung Moldovenesc

DECLARAŢIE DE INTEGRITATE^1)

Autoritatea sau instituţia publică\*: ................................

Sediul: ................................................

Telefon/Fax: ..............................................

|  |
| --- |
| Persoana responsabilă cu protecţia datelor: .......................................... Funcţia |
| Numele şi prenumele funcţionarului public care manifestă opţiunea de a dobândi calitatea de consilier de etică:.......................................................................................................................................................................  Datele de contact:  E-mail:  Telefon: |
| Declaraţii pe propria răspundere^2)  Subsemnatul(a), ...................................................., legitimat(ă) cu CI/BI seria ...................... numărul ................................., eliberat(ă) de .............................. la data de ......................,cunoscând prevederile art. 452 alin. (6) lit. f)-j) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, declar pe propria răspundere că:  - mi-a fost  - nu mi-a fost  aplicată o sancţiune disciplinară, care nu a fost radiată în condiţiile legii;  - este în curs de desfăşurare  - nu este în curs de desfăşurare  faţă de persoana mea cercetare administrativă în cadrul procedurii disciplinare, în condiţiile legii;  - s-a dispus  - nu s-a dispus  faţă de persoana mea începerea urmăririi penale pentru săvârşirea unei infracţiuni contra securităţii naţionale, contra autorităţii, infracţiuni de corupţie sau de serviciu, infracţiuni de fals ori contra înfăptuirii justiţiei;  - mă aflu  - nu mă aflu  într-o procedură de evaluare desfăşurată de autoritatea responsabilă de asigurarea integrităţii în exercitarea demnităţii şi funcţiilor publice şi prevenirea corupţiei instituţionale, în condiţiile legii;  - mă aflu  - nu mă aflu  în una dintre situaţiile de incompatibilitate cu calitatea de consilier de etică prevăzute de art. 453 din Ordonanţa de urgenţă a Guvernului nr. 57/2019, cu modificările şi completările ulterioare. |

Cunoscând prevederile art. 326 din Legea nr. 286/2009 privind Codul penal, cu modificările şi completările ulterioare, cu privire la falsul în declaraţii, declar pe propria răspundere că datele furnizate în acest formular sunt adevărate.

Data .............................

Semnătura ................................

^1) Declaraţie de integritate, dată pe propria răspundere a funcţionarului public, în conformitate cu prevederile art. 452 alin. (7) din Ordonanţa de urgenţă a Guvernului nr. 57/2019, cu modificările şi completările ulterioare.

^2) Se va bifa cu „X“ varianta de răspuns pentru care candidatul îşi asumă răspunderea declarării.

\* Datele operatorului de date cu caracter personal cuprinse în anexa nr. 1 vor fi completate potrivit dispoziţiilor art. 13 din Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor) pus în aplicare prin Legea nr. 190/2018, cu modificările ulterioare.